b'\n_START_ARTICLE_\nGovedina legendarno\n_START_SECTION_\nVsebina\n_START_PARAGRAPH_\nDrama je izpeljanka znane otro\xc5\xa1ke zgodbe o bikcu Ferdinandu. Vsebina je dokaj preprosta. Trije bratje, mladi mo\xc4\x8dni biki s pode\xc5\xbeelja, \xc5\xbeeljni slave, se pripravljajo na bikoborbe z matadorjem. \xc4\x8cetrti brat Ferdinand pa se ves zasanjan sprehaja, opazuje naravo, duha cvetje. Mati Cika pravi, da je za slavo imun. V vas prideta dva polgospoda oziroma mened\xc5\xbeerja Cilinder in Melona, da bi izbrala mo\xc4\x8dne bike za boje. Skupaj z \xc5\xbeupanom sklepajo posle in se pregovarjajo, kako si bodo delili dobi\xc4\x8dek. Ferdinand se kvalifikacij ne namerava udele\xc5\xbeiti, a ga pi\xc4\x8dijo \xc4\x8debele, ki so ga zamenjale z medvedom. Ferdinand ponori, poka\xc5\xbee vso svojo jezo, obna\xc5\xa1a se kot divjak, in tako dobi vstopnico za tekmovanje, \xc4\x8deprav si tega ne \xc5\xbeeli. Mened\xc5\xbeerja in \xc5\xbeupan so navdu\xc5\xa1eni, saj ra\xc4\x8dunajo, da bo Ferdinand postal legenda, s tem pa jim bo prinesel ve\xc4\x8dji zaslu\xc5\xbeek. Bratje pa so ljubosumni, saj jim Ferdinand ukrade vso slavo. Na dan bikoborb bratje juna\xc5\xa1ko padejo, Ferdinand pa bojevanje odklanja. V boj ga prisilijo piki sr\xc5\xa1enov, ki mu jih nastavita mened\xc5\xbeerja. Od divjanja omaga, pred smrtjo pa ga re\xc5\xa1i oznanilo, da ga ne bodo ubili, temve\xc4\x8d bo skrbel za razplod juna\xc5\xa1kih bikov v prihodnosti.'